Ber om bedre gatelys, får det ikke

Mange av de mest lysfattige områdene i byen vil bli nedprioritert de kommende årene.

8. nov. 2011 23:28 Sist oppdatert 21. desember 2011

I forrige uke ba vi leserne vise oss hvor det er størst behov for bedre belysning i Oslo.

Responsen har ikke latt vente på seg. Over 1300 punkter er blitt plottet inn på kartet på Aftenposten.no.

Svært mange av leserne har satt piler på de samme stedene. Sofienberg-, Kampen— og Tøyenparken, Vor Frelsers og Gamlebyen gravlund og området ved Vestgrensa studentby har alle fått flere hundre meldinger på vårt interaktive kart, i tillegg til nedre del av Akerselva.

Trenger penger

Men bortsett fra sistnevnte sted er det ikke planer om bedre belysning i noen av disse områdene.

— Den nylig vedtatte belysningsplanen vil gjøre det merkbart lysere i de prioriterte områdene, sier Tom Kristoffersen i Bymiljøetaten. Områdene er hovedsakelig innenfor ring 1, med enkelte tarmer opp i sentrale gater.

Det betyr at steder som Sofienbergparken, Vestgrensa og Tøyenparken ikke vil få mer lys med det første.

— Skal vi få ny og bedre belysning utenfor belysningsplanens avgrensing, trengs større bevilgninger, sier Kristoffersen.

Forbud mot mer lys

Heller ikke på kirkegårdene vil det komme mer lys, tross innbyggernes ønsker.

— Vi har ingen planer om mer lys på gravlundene. Det er fordi loven sier at man ikke skal legge opp til gjennomgangstrafikk på gravlunder, sier direktør Margaret Eckbo i Gravferdsetaten.

Hun understreker at hun synes situasjonen i Oslo er trist.

— Jeg forstår at folk ønsker lys på gravlunder fordi det ofte er korteste vei. Men jeg tror ikke det ville ha hjulpet så mye uansett, for en gravlund er et uoversiktlig sted der det er lett å skjule seg, sier Eckbo.

Å ansette vektere på kveldstid på gravlundene har heller ikke vært tema.

— Vi har ikke råd til det, og vet ikke om behovet er så stort, sier Eckbo.

Må vente tre år

Arbeidet i sentrumsområdene er satt i gang, men vil etter planen ikke være ferdig før 2014.

— Vi må følge regelverket, både når det gjelder anskaffelser og anbud. Vi har satt i gang prosessen, men dette vil ta tid, sier Kristoffersen.